Ի հակադրումն սրա՝ ներկայիս իշխանությունների ծրագիրը ոճային ու կառուցվածքային առումով առավելապես պրակտիկ է՝ զերծ հուզականությունից. «Պաշտպանության համակարգի գերագույն նպատակը մարտունակ, ապաքաղաքականացված, հասարակության համակողմանի ներգրավմամբ և ժողովրդավարական և քաղաքացիական վերահսկողության ներքո գտնվող զինված ուժերի ձևավորումն է»։ Ծրագիրը մեկնարկում է գլխավորապես գործնական, ապազգայական դաշտից և միանգամից հղում է կատարում իրական, առօրյա հոգսերով ու անձնական պատասխատվությամբ խարսխված ՀՀ պաշտպանական համակարգին։ Համակարգ, որի առանցքային տարրերը՝ բանակն ու հասարակությունը, հանդիսանում են ժողովրդավարական գործընթացներն ու նոր ավյուն ստացած քաղաքացիական ինստիտուտները փոխլրացնող ու ինքնակազմակերպվող բաղադրիչներ։